দীর্ঘদিনের ব্যাধি। মোকাবিলায় বিভিন্ন সময়ে দাওয়াইয়ের ব্যবস্থাও করেছে রাজ্য প্রশাসন। সেই দাওয়াই এড়াতে হাসপাতালের রেফার-রোগ এ বার ‘স্ট্যাম্প’-কে ঢাল করছে। সরকারি হাসপাতালের চিকিৎসকদের একাংশ জানাচ্ছেন, জেলা হাসপাতালগুলিতে অধিকাংশ রোগীকে ছুটি দেওয়ার নথিতে কারও সই থাকছে না। হাসপাতালের নামও থাকছে না। থাকছে শুধু একটা স্ট্যাম্প! তাতে লেখা: ‘রোগীর ভরসা খুব কম। আর্জেন্ট ভর্তি। যে-কোনও সময় বিপদ ঘটতে পারে।’ এই ছুটির নথি নিয়েই বিভিন্ন মেডিক্যাল কলেজ হাসপাতালে ভর্তির জন্য ঘুরে বেড়াচ্ছেন রোগী ও পরিজনেরা। স্বাস্থ্য দফতরের খবর, জেলা হাসপাতালকে স্বাবলম্বী করে মেডিক্যাল কলেজগুলিতে রোগীর চাপ কমাতে চাইছে নবান্ন। সব জেলা হাসপাতালে ‘রেফার কার্ড’ রাখতে বলা হয়েছে। রোগীকে রেফার করলে সেই কার্ডে তথ্য রাখতে হবে। তিন মাস অন্তর হাসপাতালের সঙ্গে স্বাস্থ্য দফতরের প্রশাসনিক বৈঠকে সেই কার্ডের তথ্য খতিয়ে দেখা হবে। এই নজরদারি এড়াতে অধিকাংশ ক্ষেত্রে ভর্তির পরের দিন রোগীকে ছুটি দিয়ে দিচ্ছে জেলা হাসপাতাল। নার্স সেই ছুটির নথিতে ওই স্ট্যাম্প দিচ্ছেন। তাতে লেখা, রোগীর অবস্থা আশঙ্কাজনক। কিন্তু আশঙ্কাজনক রোগীকে কেন ছুটি দেওয়া হচ্ছে, স্ট্যাম্পে তার উত্তর থাকছে না। হাসপাতালের কাজ নিয়ে প্রশ্ন এড়াতেই এই পথ নেওয়া হচ্ছে বলে চিকিৎসকদের একাংশের ধারণা। রোগী ও তাঁর পরিজনেরা সেই স্ট্যাম্প দেওয়া নথি নিয়ে মেডিক্যাল কলেজে যাচ্ছেন। কিন্তু রেফারের পর্যাপ্ত প্রামাণ্য নথি না-থাকায় ভর্তির ক্ষেত্রে সমস্যা হচ্ছে।